ཐ་མལ་ཞེན་སྤོང་ཞིང་།  ། སླར་ཡེ་ཤེས་བསྟིམས་པས་ནུས་ལྡན་བསྒྲུབས།  ། དབང་བསྐུར་བས་དགེ་སྡིག་ཀུན་སྦྱངས་ནས།  ། རིགས་བདག་གི་མཚན་མ་བརྟན་པོ་བརྙེས།  ། མཆོད་བྱ་སོགས་འཁོར་གསུམ་དག་པ་ཡི།  ། ངེས་པ་ཡིས་དྲངས་པའི་མཆོད་བསྟོད་བྱ།  ། རང་འཇིགས་མཛད་ཁྲོ་བོར་མོས་པའི་སྐུར།  ། ཐ་སྤྱན་འབྲས་ཚུན་གྱི་རྟེན་བརྟེན་པར།  ། གསལ་སྣང་ལ་ངར་ཐོན་དང་བཅས་པའི།  ། སེམས་ཤིན་ཏུ་བརྟན་པའི་ང་རྒྱལ་འཇོག། ཚུལ་དེ་ཡང་མོས་པ་ཙམ་མིན་པར།  ། རེག་མཐོང་གི་མཚན་མ་ཡོད་ལྟར་དུ།  ། མངོན་སུམ་གྱི་གསལ་བར་གྱུར་པ་ཉིད།  ། ལམ་བསྐྱེད་རིམ་སྒོམ་པའི་གནད་གཅིག་པུ།  ། སྐབས་དེར་(༡༡)ཡང་ཅུང་ཟད་ཏིང་འཛིན་ངར།  ། ལྷོད་གྱུར་ཚེ་ལྷ་ཡི་ངག་དྲན་ཏེ།  ། རྗེའི་ཐུགས་བཅུད་ཞི་ཁྲོ་སྦྲགས་གྱུར་པའི།  ། བསྙེན་བྱས་ཏེ་དམིགས་རིམ་མཁས་པ་ཡི།  ། ཞལ་ཤེས་པའི་མན་ངག་བསྟེན་པར་བྱ།  ། སླར་མཇུག་དང་ཐུན་མཚམས་རྣལ་འབྱོར་དག། རྒྱུད་ཚད་ལྡན་དམ་པའི་གཞུང་བཞིན་འབད།  ། ལམ་དེ་ལྟར་ཐུན་བཞི་འམ་གསུམ་དག་ཏུ།  ། འབད་བསྒོམས་པས་ངེས་པ་བརྟན་རྙེད་ན།  ། གྲོལ་བྱེད་ཀྱི་རིམ་པ་གཉིས་པའི་ལམ།  ། གནད་གསང་བ་ཟབ་མོར་འབད་པར་བྱ།  ། དེ་ལ་ཡང་རགས་ཕྲའི་སེམས་ལུས་ཀྱི།  ། གནད་ཤེས་པར་བྱས་ཏེ་རང་གསང་ཆེན།  ། འཇིགས་མཛད་དུ་གསལ་བའི་ལུས་ཀྱི་ནང་།  ། རྩ་དབུ་མ་ཁྱད་ཆོས་བཞི་ལྡན་པ།  ། ཡར་མར་སྣ་ལྟེ་འོག་སོར་བཞི་ནས།  ། སྨིན་མཚམས་སུ་སེག་ཀར་གཟུགས་པར་བསམ།  ། དེའི་གཡས་གཡོན་རོ་རྐྱང་དམར་དཀར་བར།  ། གསུམ་གའང་སྦོམ་ཕྲ་གྲོ་སོག་ཙམ།  ། རྩ་འཁོར་གཉིས་དབུ་མ་ལ་བརྟེན་ནས།  ། ལུས་གཞུང་ཤིང་ཚུལ་དུ་ཡོད་པ་ཡི།  ། སྤྱི་བོ་རུ་གཙོ་བོར་རོ་རྐྱང་གཉིས།  ། འཁྱུད་པ་ཡི་མཚམས་ནས་གྱེས་པའི་འདབ།  ། སོ་གཉིས་པོ་བདེ་ཆེན་འཁོར་ལོ་འོ།  ། ཨོལ་མདུད་ཀྱི་ཐད་ཙམ་འཁྱུད་གྱེས་པའི།  ། ལོངས་སྤྱོད་ཀྱི་འཁོར་ལོ་འདབ་བཅུ་དྲུག། ནུ་གཉིས་ཀྱི་དབུས་ཀྱི་ཐད་ཙམ་དུ།  ། འཁྱུད་གྱེས་པའི་སྙིང་ག་རྩ་འདབ་བརྒྱད།  ། ལྟེ་བ་རུ་རོ་རྐྱང་འཁྱུད་མཚམས་ནས།  ། ཡོངས་གྱེས་པའི་རྩ་འདབ་དྲུག་ཅུ་བཞི།  ། པདྨ་ལྟར་མཉེན་ལྕུག་དང་ལྡན་པ།  ། རྩ་བ་རྣམས་དབུ་མར་འབྲེལ་བར་བསམ།  ། དེ་ལྟ་བུའི་ལྟེ་བའི་རྩ་འཁོར་ནང་།  ། དཔལ་རྡོ་རྗེ་འཇིགས་བྱེད་ཡབ་ཡུམ་གཉིས།  ། ཐུགས་ཀ་རུ་ཧཱུཾ་ཡིག་ཡུངས་འབྲུ་ཙམ།  ། གསལ་དྭངས་ཅན་འོད་ཟེར་འབར་བར་སྒོམས།  ། སླར་ཡེ་ཤེས་སེམས་དཔའ་ཡབ་ཡུམ་གྱི།  ། སྦྱོར་མཚམས་ནས་འོད་འཕྲོས་རྟེན་བརྟེན་པ།  ། རིམ་ཐིམ་སྟེ་ཏིང་ངེ་འཛིན་སེམས་དཔར།  ། སེམས་ཞུགས་པ་བཞིན་དུ་རྩེ་གཅིག་སྒོམས།  ། དེའི་མཐུ་ལས་དབུ་མར་རླུང་ཞུགས་ཤིང་།  ། གནས་ཐིམ་པའི་རྟགས་རྣམས་རིམ་འབྱུང་བས།  ། དེ་ཇི་ལྟ་དེ་ལྟར་ཤེས་བྱས་ནས།  ། མཐར་དབུ་མར་རླུང་ཐིམ་ལྟེ་བ་ནས།  ། ཆོས་གསུམ་ལྡན་གཏུམ་མོའི་མེ་འབར་བས།  ། སྤྱི་(༡༢)བོ་ནས་བྱང་ཆུབ་སེམས་ཞུ་བ།  ། མགྲིན་སྙིང་ག་ལྟེ་བ་རྟགས་ཀྱི་རྩེར།  ། རིམ་སླེབས་པས་དགའ་བཞི་སྐྱེ་བ་དང་།  ། དེ་སྟོང་པ་ཉིད་དང་སྦྱར་ཏེ་སྒོམས།  ། སླར་དམིགས་པར་གནད་དུ་བསྣུན་པ་ཡི།  ། བྱང་ཆུབ་སེམས་གྱེན་དུ་སླར་ལོག་པས།  ། ལུགས་ལྡོག་གི་དགའ་བཞིས་ཉེར་དྲངས་པའི།  ། དམིགས་མེད་ཀྱི་བདེ་སྟོང་སྦྱར་སྒོམ་པ།  ། འདི་སད་དུས་ཆོས་སྐུའི་བསྲེ་བར་གྲགས།  ། འོད་གསལ་ལས་ལྡང་བར་རྩོམ་པ་ན།  ། ཕུང་པོ་ལས་ལོགས་སུ་གཤིན་རྗེའི་གཤེད།  ། ཡུམ་བཅས་སུ་འཕེན་པའི་སྟོབས་ཀྱིས་ལྡང་།  ། དུས་མཉམ་དུ་ལུགས་ལྡོག་སྨིག་རྒྱུའི་བར།  ། རྟགས་རིམ་འཆར་ལོངས་སྐུར་བསྲེ་བ་དང་།  ། ཡིད་ལུས་ཀྱི་སྐུ་དེ་ཕུང་པོ་གང་།  ། དམ་ཚིག་པར་གསལ་བའི་སྤྱི་བོ་ནས།  ། ཞུགས་དུས་མཉམ་རྣ་བུག་རླུང་རྒྱུ་ཞིང་།  ། ཡུལ་སྣང་སྟོང་བདེ་བ་ཡོངས་རྫོགས་པའི།  ། དཔལ་འཇིགས་བྱེད་འཇའ་ཚོན་ལྟ་བུར་སྒོམ།  ། སད་དུས་ཀྱི་སྤྲུལ་སྐུའི་བསྲེ་བའོ།  ། སྒྲུབ་པ་པོ་གཉིད་དུ་འགྲོ་བ་ན།  ། ལྟེ་བ་ཡི་ཧཱུཾ་ཡིག་སྙིང་གར་དྲངས།  ། སེམས་ཞུགས་པ་ལྟར་དུ་མཉམ་བཞག་པས།  ། རླུང་དབུ་མར་ཞུགས་གནས་འོད་གསལ་བར།  ། ཐིམ་རྟགས་རྣམས་མངོན་གྱུར་སྙིང་གའི་དབུས།  ། བྱང་སེམས་རྣམས་བསྡུས་པའི་དགའ་བ་དང་།  ། སྟོང་པ་ཉིད་ཟུང་དུ་འབྲེལ་ནས་སྒོམ།  ། འདི་གཉིད་དུས་ཆོས་སྐུའི་བསྲེ་བའོ།  ། སླར་དེ་ལས་ལྡང་ཚུལ་སྔ་མ་ལྟར།  ། རྨི་ལམ་ལ་ལོངས་སྐུར་བསྲེ་བ་དང་།  ། གཉིད་སད་ཚེ་ཡིད་ངོའི་སྐུ་དེ་ཉིད།  ། སླར་ཕུང་པོར་ཞུགས་སོགས་སྤྲུལ་སྐུ་ཡི།  ། བསྲེ་བ་སྟེ་གཉིད་དུས་སྐོར་གསུམ་བསླབ།  ། ཡོངས་དེ་ལྟའི་རྣལ་འབྱོར་གོང་མའི་རྟོགས།  ། མ་སྐྱེས་པར་འཆི་བའི་དུས་བྱུང་ན།  ། དངོས་འཛིན་སོགས་ཆགས་པ་སྤངས་བྱས་ཏེ།  ། ལྟེ་བ་ཡི་ཧཱུཾ་ཡིག་སྙིང་གར་དྲངས།  ། སེམས་དེ་ལ་རྩེ་གཅིག་མཉམ་གཞག་པས།  ། ཞུགས་གནས་དང་ཐིམ་པའི་རྟགས་རྣམས་འབྱུང་།  ། མཐར་འཆི་བ་འོད་གསལ་མངོན་གྱུར་ཚེ།  ། སློང་བྱེད་ཀྱི་རྐྱེན་གསུམ་དང་བྲལ་བའི།  ། སྟོན་དུས་ཀྱི་ཐོ་རེངས་མཁའི་མདོག་བཞིན།  ། འབྱུང་བ་དེ་ངོས་འཛིན་པར་བྱས་ནས།  ། དེའི་དུས་སུ་བྱང་སེམས་སྙིང་ག་རུ།  ། བསྡུས་དགའ་དང་སྟོང་པ་སྦྱར་ཏེ་སྒོམས།  ། འདི་འཆི་བ་ཆོས་སྐུར་བསྲེ་བ་དང་།  ། སླར་(༡༣)འོད་གསལ་དེ་ལས་ལྡང་དུས་སུ།  ། བར་ལུས་དེ་འཇིགས་མཛད་ཡབ་ཡུམ་དུ།  ། འཕེན་སྟོབས་ཀྱིས་ཡིད་ལུས་དེར་ལངས་ཏེ།  ། ལུགས་ལྡོག་གི་ཉེར་ཐོབ་ནས་སྨིག་རྒྱུའི།  ། བར་རྟགས་རྣམས་རིམ་འབྱུང་ལོངས་སྐུའི་བསྲེ།  ། དེའི་ངང་ནས་ཁྱད་ཅན་སྔགས་སྤྱོད་པའི།  ། རྟེན་བཟང་མཆོག་འགྲུབ་ཕྱིར་ཕ་མ་གཉིས།  ། དམ་ཚིག་པར་གསལ་བར་མཚམས་སྦྱར་ནས།  ། སྔར་བསྒོམས་པའི་ལམ་གྱི་ལྷག་མར་འབད།  ། དེ་ལྟ་བུའི་རྗེས་གཞིག་སྡུད་རིམ་ལ།  ། བྱང་གྱུར་ཚེ་སྔགས་ཀྱི་རྣལ་འབྱོར་དངོས།  ། རང་ལྷར་གསལ་སྙིང་ག་དྷཱུ་ཏིའི་ནང་།  ། མི་ཤིགས་པའི་ཐིག་ལེའི་ངོ་བོ་ཧཱུཾ།  ། དཀར་གསལ་དང་ཡུངས་འབྲུ་ཙམ་ཞིག་བསམ།  ། གནས་དེ་ལ་རྩེ་གཅིག་དམིགས་གཏད་པས།  ། སྟེང་འོག་གི་རླུང་རྣམས་ཡར་མར་ནས།  ། རིམ་བསྡུས་ཏེ་རླུང་ལ་ཐིམ་མོས་ནས།  ། རླུང་བུམ་ཅན་བཟུང་བས་ཞུགས་གནས་ཐིམ།  ། རྟགས་རིམ་བཞིན་འབྱུང་སྟེ་མཐར་བདེ་སྟོང་།  ། སྔར་སྒོམ་སོགས་སད་གཉིད་འཆི་གསུམ་གྱི།  ། བསྲེ་བ་ཡི་སྐོར་གསུམ་སྔར་བཞིན་བསླབ།  ། དེ་ལྟ་བུའི་བུམ་ཅན་བྱང་བ་ན།  ། སླར་ཧཱུཾ་ལ་དམིགས་ཏེ་རླུང་བཟུང་དུས།  ། འཇུག་གནས་ལྡང་གསུམ་པོ་འབྲུ་གསུམ་པོའི།  ། གདངས་ཤར་བ་རྡོ་རྗེའི་བཟླས་པ་བྱ།  ། དེའི་མཐུ་ལས་ཞུགས་གནས་ཐིམ་པའི་རྟགས།  ། འབྱུང་བ་ལ་སྔར་བཞིན་བསྲེ་སྐོར་བྱ།  ། དེར་ཡང་ཡང་འབད་ལས་སྙིང་གའི་མདུད།  ། ལྷོད་པོ་རུ་སོང་ཚེ་ཕྱི་ཡི་རྐྱེན།  ། ཕྱག་རྒྱ་དང་སྙོམས་པར་འཇུག་བཞིན་པར།  ། རྗེས་གཞིག་དང་བུམ་ཅན་རྡོར་བཟླས་གསུམ།  ། གང་རུང་བའི་ནང་རྐྱེན་ལ་བརྟེན་ནས།  ། རླུང་དབུ་མར་ཞུགས་གནས་ཐིམ་རྟགས་འབྱུང་།  ། དེ་བདེ་སྟོང་སྦྱར་ནས་སྒོམ་སོགས་པ།  ། སད་གཉིད་ཀྱི་བསྲེ་བར་འབད་པ་བྱ།  ། དེ་ལྟ་བུའི་ཕྱག་རྒྱ་སྲོག་རྩོལ་གྱི།  ། མན་ངག་ལ་མཁས་ཚེ་སྤྱོད་པ་མཆོག། ཟླ་དྲུག་གམ་བཅོ་བརྒྱད་དུ་སྤྱོད་པ།  ། དམ་ཚིག་པའི་རྣལ་འབྱོར་དངོས་ཡིན་ནོ།  ། དེ་ལྟ་བུའི་མཉམ་རྗེས་རྟག་བསྐྱངས་པས།  ། མཐར་སྒྱུ་ལུས་འགྲུབ་ཏུ་ཉེ་བ་ན།  ། ཕྱི་ནང་གི་རྐྱེན་དང་སྦྱར་བ་ལས།  ། སྒྱུ་ལུས་ཀྱི་འགྲུབ་གཞི་སེམས་དབེན་དཔེའི།  ། འོད་གསལ་དེ་མངོན་གྱུར་ལྡང་རྩོམ་ཚེ།  ། དེའི་བཞོན་པའི་རླུང་གི་ཉེར་(༡༤)ལེན་དང་།  ། དེས་ལྷན་ཅིག་བྱེད་རྐྱེན་བྱས་པ་ལས།  ། ཕུང་པོ་ལས་གོ་ས་ལོགས་ཤིག་ཏུ།  ། མོས་པ་ཙམ་མིན་པའི་འཇིགས་མཛད་ཀྱི།  ། སྐུ་དངོས་སུ་བཞེངས་དང་ལྷན་ཅིག་པར།  ། ལུགས་ལྡོག་གི་ཉེར་ཐོབ་ནས་བཟུང་སྟེ།  ། སྨིག་རྒྱུ་ཡི་བར་གྱི་རྟགས་རྣམས་འཆར།  ། དེ་ལྟ་བུའི་ཡིད་ངོའི་སྐུ་དེ་ཉིད།  ། སྒྱུ་མ་ཡི་དཔེ་ལྔས་ཆོས་མཐུན་པའི།  ། འདྲ་ཆོས་སུ་གྲུབ་པའི་ངོར་བཞེངས་པ།  ། འདིར་བརྟན་པའི་དབྱིབས་ཀྱི་རྣལ་འབྱོར་ཡིན།  ། སླར་དེ་ཉིད་ཕུང་པོ་རྙིང་པ་རུ།  ། སྤྲུལ་པའི་སྐུ་བཟུང་སྟེ་གདུལ་བྱར་ཆོས།  ། བསྟན་པ་དང་ལྷན་ཅིག་སྤྱོད་པ་མཆོག། ཡང་ཡང་དུ་སྤྱད་པའི་སྦྱོར་ལམ་པས།  ། དེའི་མཐུ་ལས་རྣམ་དག་ཡེ་ཤེས་ཀྱི།  ། རྣལ་འབྱོར་གང་འགྲུབ་པའི་མཚན་མཐོང་ན།  ། ཕྱི་ནང་གི་རྐྱེན་དང་སྦྱོར་བ་ལས།  ། རླུང་དབུ་མར་ཞུགས་གནས་ཐིམ་གསུམ་འབྱུང་།  ། མཐར་ལུགས་འབྱུང་ཉེར་ཐོབ་འགགས་པ་དང་།  ། རིམ་གསུམ་པའི་ཡང་དག་སྒྱུ་མའི་སྐུ།  ། བཞི་པ་ཡི་དོན་གྱི་འོད་གསལ་དུ།  ། གྱུར་པ་དང་མཉམ་དུ་སྟོང་པ་ཉིད།  ། མངོན་སུམ་དུ་རྟོགས་ཤིང་རང་རྒྱུད་ལྡན།  ། འཕགས་པ་རུ་གྱུར་དང་ཉོན་སྒྲིབ་ཀྱི།  ། དངོས་གཉེན་ལ་གནས་པ་དུས་མཉམ་འབྱུང་།  ། དེའི་ངང་ལས་ལྡང་བར་རྩོམ་པ་ན།  ། འོད་གསལ་དེའི་བཞོན་པར་གྱུར་པ་ཡི།  ། རླུང་འོད་ཟེར་ལྔ་པས་ཉེར་ལེན་དང་།  ། དེའི་སེམས་ཀྱི་ལྷན་ཅིག་བྱེད་རྐྱེན་ལས།  ། དག་པ་ཡི་སྒྱུ་མའི་སྐུ་འགྲུབ་གྱུར།  ། དེ་མཉམ་དུ་ལུགས་ལྡོག་ཉེར་ཐོབ་ནས།  ། སྨིག་རྒྱུ་ཡི་བར་གྱི་རྟགས་རྣམས་འཆར།  ། དེའི་ཚེ་ན་ཉོན་སྒྲིབ་ཡོངས་སྤངས་ཤིང་།  ། གྲོལ་བའི་ལམ་དགྲ་བཅོམ་ཐོབ་པ་དང་།  ། སློབ་པ་ཡི་ཟུང་འཇུག་ཕལ་བ་ཙམ།  ། ཐོབ་འགྱུར་ཞིང་དེ་ལྟའི་རྣལ་འབྱོར་པས།  ། སླར་སྟོང་པ་ཉིད་ལ་རྩེ་གཅིག་ཏུ།  ། མཉམ་བཞག་པས་ཞུགས་གནས་ཐིམ་གསུམ་འབྱུང་།  ། མཐར་འོད་གསལ་ལྷན་སྐྱེས་འཆར་བའི་དུས།  ། བདེ་སྟོང་གཉིས་དབྱེར་མེད་སྦྱར་ནས་སྒོམས།  ། དེའི་ཚེ་ན་རྣལ་འབྱོར་པ་དེ་ཡིས།  ། སྐུ་ཤིན་ཏུ་དག་པ་སྒྱུ་མའི་སྐུ།  ། ཐུགས་དག་པ་དོན་གྱི་འོད་གསལ་གཉིས།  ། སྐུ་ཐུགས་སུ་དངོས་གཅིག་ལྟར་གྱུར་པའི།  ། སློབ་ཟུང་འཇུག་གཙོ་བོ་ཐོབ་པར་གྱུར།  ། དེ་ལྟ་བུའི་ཟུང་འཇུག་རྣལ་འབྱོར་པས།  ། རྟེན་གང་ཡང་རུང་བའི་སྤྲུལ་པའི་སྐུར།  ། ལངས་གྱུར་(༡༥)ཏེ་གདུལ་བྱར་ཆོས་བསྟན་སོགས།  ། གཞན་དོན་ཚོགས་བསྒྲུབས་ཏེ་སྙོམ་འཇུག་སྤྱོད།  ། ཟླ་དྲུག་གམ་བཅོ་བརྒྱད་ཡོངས་སྤྱད་པས།  ། མི་སློབ་པའི་ཟུང་འཇུག་འགྲུབ་ཉེ་བའི།  ། མཚན་མཐོང་ཚེ་ཐོ་རེངས་དུས་ཉིད་ལ།  ། ཕྱི་ཡི་རྐྱེན་སྙོམ་པར་འཇུག་བཞིན་པར།  ། ནང་གི་རྐྱེན་སྟོང་ཉིད་ལ་རྩེ་གཅིག། དམིགས་གྱུར་པས་རླུང་ཚོགས་དྷཱུ་ཏིའི་དབུས།  ། ཞུགས་གནས་དང་ཐིམ་པའི་རྟགས་རྣམས་འབྱུང་།  ། མཐར་འོད་གསལ་སྐད་ཅིག་དང་པོ་དེས།  ། ཤེས་སྒྲིབ་ཀྱི་དངོས་གཉེན་བྱས་གྱུར་ནས།  ། དེ་སྐད་ཅིག་གཉིས་པར་མཉམ་པར་བཞག། དེའི་ངང་ལས་ཇི་སྙེད་ཆོས་མཐའ་དག། ལག་མཐིལ་དུ་སྐྱུ་རུ་ར་བཞག་བཞིན།  ། གསལ་གཟིགས་པའི་རྣམ་མཁྱེན་ཐོབ་པ་དང་།  ། རང་ཁ་སྦྱོར་བདུན་ལྡན་ལོངས་སྤྱོད་རྫོགས།  ། སྐུར་གྱུར་ཅིང་སྤྲུལ་པའི་སྐུ་བྱ་བས།  ། དཔག་མེད་ཀྱི་གཞན་དོན་བྱེད་པ་སོགས།  ། སྐུ་གསུམ་པོ་བདེ་བླག་ཉིད་དུ་ཐོབ།  ། དེ་ལྟ་བུའི་ཐུན་མོང་ཐུན་མིན་གྱི།  ། ལམ་དག་ལ་འབད་པས་འཇུག་པ་ནི།  ། སྐལ་བ་དང་ལྡན་པའི་འགྲོ་ཀུན་གྱི།  ། བགྲོད་གཅིག་པའི་ལམ་མཆོག་ཉིད་དུ་ངེས།  ། དེའི་ཕྱིར་ན་སྔོན་གོམས་ཐུགས་བསྐྱེད་ལས།  ། རིན་པོ་ཆེ་ལྟ་བུའི་སྣོད་ཁྱོད་ཀྱིས།  ། ལམ་འདི་དག་ཚུལ་བཞིན་དཔྱད་བྱས་ཏེ།  ། རང་གཞན་གྱི་འགྲོ་ཀུན་དོན་ཆེན་སྒྲུབས།  ། དེའི་གནས་ཚུལ་ཅུང་ཟད་འཆད་པ་འདི།  ། རང་སྦྱངས་སྟོབས་ནུས་པ་མཐུ་ཞན་པས།  ། དོན་ཇི་བཞིན་དཀའ་ཡང་འཇམ་མགོན་སོགས།  ། རྗེ་གོང་མའི་ལེགས་བཤད་དག་ལས་བཏུས།  ། དེ་ལྟ་ཡང་བློ་གྲོས་དམན་པའི་དབང་།  ། གྱུར་ཉིད་ལས་འགལ་ཞིང་ནོངས་པའི་ཚོགས།  ། ཅི་མཆིས་པ་མཁས་ཀུན་སྤྱན་སྔ་རུ།  ། བཤགས་བགྱིད་པས་བཟོད་པར་མཛད་དུ་གསོལ།  ། ཚུལ་འདི་ཡང་རང་ཉིད་མི་དགེའི་ལས།  ། ཁོ་ན་རུ་འདའ་བས་གཞན་ཚོགས་ལ།  ། སྨྲ་བའི་སྐབས་དབེན་ཀྱང་མཁས་ཁྱོད་ཀྱི།  ། གསུང་དཔོག་པར་མ་ནུས་ཅུང་ཟད་གསོལ།  ། འདིས་མཚོན་པས་དུས་གསུམ་དགེ་བའི་ཚོགས།  ། བགྱིས་པ་དང་བགྱི་འགྱུར་ཇི་སྙེད་ཀུན།  ། མ་འགྲོ་བའི་དོན་དུ་ལམ་འདི་ལ།  ། བློ་གྲོས་ཀྱི་ནུས་པ་འབྱུང་ཕྱིར་བསྔོ།  །
ཞེས་མདོ་སྔགས་གཉིས་ཀྱི་གནད་རབ་གསལ་བྱེད་ཅེས་བྱ་བ་འདི་ནི་༧ཤཱཀྱའི་དགེ་སྦྱོང་བློ་བཟང་ཐུབ་བསྟན་ཆོས་ཀྱི་ཉི་མ་དགེ་ལེགས་རྣམ་རྒྱལ་དཔལ་བཟང་པོས་འཕྲལ་མར་སྦྱར་ཏེ་དགེ་(༡༦)བའི་བཤེས་གཉེན་དཀའ་ཆེན་སངས་རྒྱས་དཔལ་བཟ